b'\n_START_ARTICLE_\nAbu Omar al-Shishani\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nTarkhan Batirashvili syntyi Birkianin kyl\xc3\xa4ss\xc3\xa4 Georgian Pankisin solassa vuonna 1986. Al-Shishani kuului Pankisin solassa Georgiassa el\xc3\xa4v\xc3\xa4\xc3\xa4n kistien t\xc5\xa1et\xc5\xa1eeniheimoon melkhien klaaniin ja h\xc3\xa4nen is\xc3\xa4ns\xc3\xa4 on kristitty georgialainen Teimuraz Batirashvili \xc3\xa4idin ollessa muslimi ja kisti. H\xc3\xa4n suoritti varusmiespalveluksen Georgian armeijassa vuosina 2006\xe2\x80\x932007 ja j\xc3\xa4i sinne t\xc3\xb6ihin sotamiehen\xc3\xa4. Ven\xc3\xa4j\xc3\xa4n\xe2\x80\x93Georgian sodan aikana vuonna 2008 h\xc3\xa4n yleni Georgian armeijan tiedusteluyksik\xc3\xb6n kersantiksi ja otti osaa Tskhinvalin taisteluun. Vuonna 2010 h\xc3\xa4n sai tuberkuloosijn ja h\xc3\xa4net todettiin kyvytt\xc3\xb6m\xc3\xa4ksi palvelukseen. H\xc3\xa4net erotettiin armeijasta ja muutamaa kukautta my\xc3\xb6hemmin h\xc3\xa4net pid\xc3\xa4tettiin aseiden laittomasta ostamisesta ja varastoinnista. H\xc3\xa4n sai kolmen vuoden vankilatuomion, mutta h\xc3\xa4net vapautettiin etuajassa huonon terveydentilan takia._NEWLINE_Vapautumisensa j\xc3\xa4lkeen Batirashvili matkusti Syyriaan, jossa h\xc3\xa4n nousi sotakokemuksiensa avulla nopeasti kapinallisten joukossa. H\xc3\xa4n komensi aluksi al-Qaidaan liitetty\xc3\xa4 Jaysh al-Muhajirin wa al-Ansar -nimist\xc3\xa4 ryhmittym\xc3\xa4\xc3\xa4, joka koostui l\xc3\xa4hinn\xc3\xa4 ulkomaalaisista taistelijoista ja heist\xc3\xa4 osa oli Batirashvili tavoin t\xc5\xa1et\xc5\xa1eenej\xc3\xa4. Batirashvilin saama salanimi Shishani tarkoittaa arabiaksi t\xc5\xa1et\xc5\xa1eeni\xc3\xa4. Vuoden 2013 puoliv\xc3\xa4liss\xc3\xa4 h\xc3\xa4n liittyi Isis-j\xc3\xa4rjest\xc3\xb6\xc3\xb6n, jonka johtaja Abu Bakr al-Baghdadi nimitti h\xc3\xa4net j\xc3\xa4rjest\xc3\xb6n pohjoisalueiden komentajaksi._NEWLINE_Yhdysvallat teki 4. maaliskuuta 2016 ilmaiskun Shaddadiin kaupungin l\xc3\xa4hist\xc3\xb6ll\xc3\xa4 Koillis-Syyriassa. Isku kohdistui autokolonnaan, jonka kyydiss\xc3\xa4 al-Shishani oli. Ensimm\xc3\xa4isten tietojen mukaan al-Shishani ei kuitenkaan saanut surmaansa v\xc3\xa4litt\xc3\xb6m\xc3\xa4sti. Syrian Observatory for Human Rights -j\xc3\xa4rjest\xc3\xb6n l\xc3\xa4hteiden mukaan h\xc3\xa4nt\xc3\xa4 hoidettiin iskun j\xc3\xa4lkeen haavoittuneena raqqalaisessa sairaalassa. Saman j\xc3\xa4rjest\xc3\xb6n mukaan h\xc3\xa4n oli ollut iskun j\xc3\xa4lkeen useamman p\xc3\xa4iv\xc3\xa4n ajan kliinisesti kuollut. Pentagon vahvisti pit\xc3\xa4v\xc3\xa4ns\xc3\xa4 al-Shishania kuolleena 15. maaliskuuta. Isis vahvisti hein\xc3\xa4kuussa 2016 al-Shishanin kuolleen, muuta j\xc3\xa4rjest\xc3\xb6n uutisjulkaisu Amaqin mukaan al-Shishani kuoli Irakin Shirqatin kaupungissa.'